Missatge institucional de l'alcalde amb motiu dels seus 10 anys de servei a la ciutadania
13 de juny de 2025

• Salva Torrent repassa les fites, aprenentatges i reptes de la seua gestió en les diferents legislatures.

Amb motiu del desé aniversari des de la seua presa de possessió com a alcalde, l'Ajuntament de l'Eliana ha difós una entrevista personal en la qual Salva Torrent expressa el seu sincer agraïment a les veïnes i veïns del municipi per la seua confiança, participació i esperit constructiu durant aquesta dècada de govern local.

Torrent ha volgut valorar el comportament exemplar de la ciutadania en moments clau com la pandèmia de la COVID-19 o la DANA, situacions que —segons explica— van posar a prova, però també van evidenciar la capacitat de solidaritat, responsabilitat i compromís del poble de l'Eliana.

En l'entrevista, el primer edil recorda el moment en el qual va assumir el càrrec —un 13 de juny de 2015— com un dia “ple de gratitud i responsabilitat”, i repassa algunes de les iniciatives destacades dutes a terme en aquests anys, com la planta desnitrificadora, el desenvolupament de l'àrea industrial, la transformació del Poliesportiu, la creació de noves zones verdes o la nova Casa de la Cultura, lloc de gravació de la xerrada.

El diàleg constant amb la ciutadania han estat, afirma, “claus per a avançar cap a una l'Eliana més amable i pensada per a les persones”. Així mateix, reconeix que també s'han comés errors, com la implantació dels carrers de sentit únic, de la qual assegura que “la idea era encertada, però l'execució podria haver estat més acurada”.

En clau de futur, Torrent assenyala diversos reptes immediats com la rehabilitació de la Torre del Virrei, la fase 2 i última de conversió en zona de vianants de l'àrea central o la millora contínua d'infraestructures com a voreres i asfaltat.

Finalment, ha destacat el valor col·lectiu del poble de l'Eliana: “Vivim en un municipi afortunat, amb una oferta cultural, esportiva i festiva molt rica, i amb una ciutadania compromesa. L'Eliana és, cada cap de setmana, el cor que batega al Camp de Túria. I encara té molt potencial per a continuar creixent”.

Amb aquest missatge, l'Ajuntament busca oferir un exercici de transparència, rendició de comptes i agraïment institucional, posant el focus en el treball compartit amb la ciutadania i amb tota la Corporació Municipal al llarg d'aquests deu anys.